Lakivaliokunnan jäsenet Mika Niikko (ps.), James Hirvisaari (Muutos 2011) ja Jani Toivola (vihr.) kommentoivat äänestystä.

Kansalaisaloitteen ehdottamaa sukupuolineutraalia avioliittolakia vastustivat keskustan, perussuomalaisten, kristillisdemokraattien edustajat ja kolme kokoomuksen kansanedustajaa.

Yksi kokoomuksen edustajista äänesti SDP:n, Vihreiden, Vasemmistoliiton ja RKP:n rinnalla sukupuolineutraalin avioliittolain puolesta.

Lakivaliokunnan kansanedustajista kokoomuksen Kalle Jokinen ja perussuomalaisten Mika Niikko kertoivat äänestäneensä sukupuolineutraalin avioliittolain hylkäämisen puolesta. Niin Jokinen kuin Niikkokin sanoivat, että nykyisen avioliittolain kannattaminen sopii hyvin yhteen tänään vietettävän lasten oikeuksien päivän kanssa.

Sukupuolineutraalia avioliittolakia kannattava vihreiden kansanedustaja Jani Toivola sanoo pitävänsä tärkeänä, että lain puolustajat jättivät lakivaliokunnassa vastalauseen, jonka pohjalta koko eduskunta pääsee äänestämään lain kohtalosta.

- Tässä vastalauseessa me ehdotetaan, että avioliittolakia muutetaan niin, että myös samaa sukupuolta olevat parit voivat tulevaisuudessa mennä naimisiin, mikä on meidän mielestämme tärkeä sekä yhdenvertaisuuskysymys että se takaa myöskin kansalaisille oikeuden syrjimättömyyteen, sanoo Toivola.

Eduskunta ottaa vielä kantaa kansalaisaloitteeseen

Lakivaliokunta päätti jo kesäkuussa äänin 10–6 lähteä valmistelemaan sukupuolineutraalia avioliittolakia vastustavaa mietintöä.

Kansalaisaloitteesta lähtenyt lakiesitys tulee koko eduskunnan käsittelyyn ensi viikolla. Eduskunta äänestää lakivaliokunnan mietinnöstä 28. marraskuuta.

Eduskunnassa asiaa käsitellään niin sanottuna omantunnon kysymyksenä eli ryhmäkuri ei sido kansanedustajia. Eduskunta voi lakivaliokunnan mietinnöstä riippumatta äänestää myös kansalaisaloitteen puolesta.

Jos lakivaliokunnan mietintö häviää äänestyksen eduskunnassa, lakiesitys lähetetään uudelleen käsiteltäväksi suureen valiokuntaan ja eduskunta sinetöi aikanaan lain kohtalon toisessa äänestyksessä.